ᓄᓇᓐᖑᐊᓕᕆᔨᒃᑯᒃᑦ ᖃᐅᔨᓴᖅᑎᖏᑦ ᑲᓇᑕᒥ 
ᖃᐅᔨᓴᐃᓂᐅᑉ ᑕᐃᒎᓯᖓ: ᐅᓗᕆᐊᓇᐅᑎᔪᑦ ᓄᓇᐅᑉ ᓴᖅᑭᓲᖏᑦ ᕿᑭᖅᑦᑖᓘᑉ ᐃᒪᕕᐊᓂ
ᖃᐅᔨᓴᐃᔪᒪᔪᖅ: ᕋᐱ ᐸᓇᑦ 

ᑐᕌᒐᕆᔭᖓ ᑖᔅᓱᒪᐅᑉ ᖃᐅᔨᓴᐃᓂᐅᑉ ᕿᒥᕐᕈᐃᓂᐅᔪᖅ ᑕᕆᐅᒥ ᐃᖅᑲᖏᑕ ᓄᓇᖏᑦ ᖃᓄᖅ ᐊᐅᓚᓂᕕᓂᖏᑦ ᐃᓕᖅᑯᓯᖃᓐᓂᒻᒪᖔᖏᑕ ᐅᓪᓗᒥᒧᑦ ᐅᓗᕆᐊᓇᐅᑎᑐᐃᓐᓇᕆᐊᓖᑦ ᓄᓇᓕᐅᔪᓄᑦ ᓯᒡᔭᖅᐸᓯᑦᑐᒥᐅᖑᔪᓄᑦ ᐊᒻᒪᓘᓐᓃᑦ ᐊᕙᑎᐅᔪᒧᑦ. ᐱᓇᓱᐊᕈᑎᒋᔭᕗᑦ ᖃᐅᔨᓴᐃᓂᒻᒧᑦ ᓚᐃᓴᓐᓯᒥᒃ ᓄᓇᕘᑉ ᖃᐅᔨᓴᖅᑐᓕᕆᔨᒃᑯᑦ ᑎᒥᖓᓐᓂᒃ ᖃᐅᔨᓴᐃᔪᒪᒐᑦᑕ ᕿᑭᖅᑖᓘᑉ ᐃᒪᕕᐊᓂᒃ ᑐᑭᓯᐅᒪᔾᔪᑎᔅᓴᓂᒃ ᐱᓇᓱᐊᓪᓗᑕ ᖃᐅᔨᒪᔭᐅᔾᔫᒥᓕᓪᓗᑎᒃ ᑐᑭᓯᐅᔭᐅᓗᑎᒃ ᑕᒪᒃᑯᐊ ᓄᓇᐅᑉ ᓴᖅᑭᑦᑐᓐᓇᓲᖏᑦ ᐅᓗᕆᐊᓇᕈᓐᓇᖅᑐᑦ (ᓴᔪᑉᐱᓪᓚᓐᓃᑦ, ᓴᔪᑉᐱᓪᓚᑦᑐᒧᑦ ᒪᓕᕈᖅᑕᐅᔪᑦ, ᑕᕆᐅᓪᓗ ᐃᖅᑲᖓᓂ ᑎᓲᓐᓂᑯᑦ) ᕿᑭᖅᑖᓘᑉ ᐃᒪᕕᐊᓂ. ᓄᓇᐅᑉ ᓴᖅᑭᑦᑐᓐᓇᓲᖏᑦ ᐅᓗᕆᐊᓇᖅᑐᑦ ᑐᑭᓯᐅᒪᔭᐅᓐᖏᒻᒪᑕ ᑕᒪᑐᒪᐅᑉ ᐃᓚᖓᓂ ᑭᓯᐊᓂᓕ ᐃᓚᖏᑦ ᓴᔪᑉᐱᓪᓚᓐᓂᐅᔪᑦ ᑲᓇᑕᐅᑉ ᑎᑎᕋᐅᓯᐅᖃᑦᑕᓕᖅᑎᓪᓗᒋᑦ ᐱᕙᓪᓕᐊᔪᑦ ᐊᖏᓛᖑᖃᑕᐅᓯᒪᕗᑦ ᓴᓐᖏᓂᕆᔭᖏᑦ ᐊᕙᑎᐊᒍᑦ (ᓴᓐᖏᓂᖓ= 7.3 ᐊᕐᕌᒍᖓᓂ 1933). ᑐᑭᓯᒋᐊᕈᑎᔅᓴᐃᑦ ᐊᕝᕗᖅᑕᐅᔪᑦ ᖃᐅᔨᓴᐃᓂᑦᑎᒍᑦ ᐃᑲᔪᐃᓂᐊᖅᑐᑦ ᓄᓇᓕᐅᔪᓂᒃ ᓄᓇᕘᓪᓗ ᒐᕙᒪᖏᓐᓂᒃ ᖃᓄᖅ ᑕᕆᐅᖅ ᐃᒪᕕᓪᓗ ᐅᔾᔨᕆᔭᐅᓂᖏᓐᓂᒃ ᐊᑐᖅᑕᐅᔪᓐᓇᓐᓂᖏᓄᓪᓗ ᓄᓇᓖᓪᓗ ᑐᑭᓯᐅᒪᔾᔪᑎᒃᑲᓐᓂᓐᓂᒃ ᑐᓐᓂᕆᓗᑎᒍᑦ ᓯᕗᓂᒻᒥᑦ ᑭᒃᑯᓕᒫᓄᑦ ᐅᓗᕆᐊᓇᖅᑕᐃᓕᒪᔾᔪᑎᓄᑦ ᐸᓐᓇᐃᖁᓪᓗᒋᑦ. 
ᐅᑯᐊ ᐊᖏᓛᖑᔪᑦ ᑕᑯᔅᓴᕈᕋᓱᑦᑕᕗᑦ ᐊᑐᕈᒪᔭᑦᑎᒍᑦ ᖃᐅᔨᓴᐃᔾᔪᑎᐅᔪᓂᒃ ᐃᒪᐃᑦᑑᓂᐊᖅᑐᑦ (ᕿᒥᕐᕈᓗᒍ ᓄᓇᓐᖑᐊᖅ ᐅᐃᒍᔭᐅᓯᒪᔪᖅ ᖃᐅᔨᓴᐃᕝᕕᔅᓴᑦᑎᓐᓂᒃ): 
1. ᕿᒥᕐᕈᓇᑦᑕᐅᓗᑎᒃ ᓄᓇᐅᑉ ᓴᔪᑉᐱᓪᓚᓐᓂᕆᓲᖏᑦ ᕿᑭᖅᑖᓘᑉ ᐃᒪᕕᐊᓂ ᐃᓕᑉᐹᓪᓕᖁᓪᓗᑕ ᖃᓄᑎᒋ ᓴᔪᑉᐱᓪᓚᓐᓂᖃᓲᖑᒻᒪᖓ ᓄᓇᐅᑉ ᐃᑭᐊᖓ ᐊᑦᑐᐃᓂᕆᓲᖏᓪᓗ ᐃᖅᑲᖓᑕ ᓄᓇᖏᑦ. ᕿᑭᖅᑖᓘᑉ ᐃᒪᕕᐊᑕ ᐃᖅᑲᖏᑦ ᓴᔪᑉᐱᓪᓚᒐᔪᑦᑑᒻᒪᑕ; ᐊᖏᓛᖑᓂᑰᔪᖅ ᓴᓐᖏᓂᖓᒍᑦ ᐅᑭᐅᖅᑕᖅᑑᑉ ᐊᕙᓗᐊᑕ ᖁᓛᒍᑦ 1933-ᒥ ᓴᖅᑭᓐᓂᑯ ᕿᑭᖅᑖᓘᑉ ᐃᒪᕕᐊᓂ. ᖃᐅᔨᓴᐃᓂᕗᑦ ᐱᐅᓂᖅᓴᒥᒃ ᑕᑯᔅᓴᕈᐃᓂᐊᖅᑐᖅ ᖃᓄᑎᒋᓪᓗᐊᖅ ᑕᒪᒃᑯᐊ ᐊᖏᓂᖅᓴᐅᔪᑦ ᓴᔪᑉᐱᓪᓚᓐᓃᑦ ᓴᖅᑭᓲᖑᒻᒪᖔᖏᑕ ᖃᓄᑎᒋᓗ ᐊᑦᑐᐃᓲᖑᒻᒪᖔᖏᑕ ᑕᕆᐅᑉ ᐃᖅᑲᖓᓐᓂᒃ. 
2. ᖃᐅᔨᓴᖅᑕᐅᓗᓂ ᖃᓄᑎᒋ ᐃᓂᓪᓚᖓᑦᑎᐊᓐᓂᖃᒻᒪᖔᑦ ᑕᕆᐅᑉ ᐃᖅᑲᖓ ᕿᑭᖅᑖᓘᑉ ᐃᒪᕕᐊᓂ. ᐱᑐᖃᐅᓕᖅᑐᑦ ᑐᑭᓯᒋᐊᕈᑎᔅᓴᐃᑦ ᐱᔭᐅᓂᑯᑦ ᕿᑭᖅᑖᓘᑉ ᐃᒪᕕᐊᓂ ᑕᐃᔅᓱᒪᓂ 1970 ᐊᒻᒪ 1980-ᐅᑉ ᐊᕐᕌᒍᖁᑎᖏᓂ ᑕᑯᔅᓴᕈᐃᓚᐅᖅᑐᑦ ᐊᒥᓲᔪᓂᒃ ᐃᖅᑲᖓᓂ ᑎᓲᓐᓂᑰᔪᓂᒃ. ᖃᐅᔨᓴᐃᓂᕗᑦ ᐃᑲᔪᐃᓂᐊᖅᑐᑦ ᖃᓄᑎᒋ ᐅᓗᕆᐊᓇᓐᓂᖃᒻᒪᖔᑦ ᐅᖏᔪᐋᓗᒻᒥᒃ ᑎᓲᖅᑐᖃᓐᓂᕈᓂ ᐃᖅᑲᖓᒍᑦ ᓯᕗᓂᑦᑎᓐᓂ. 
3. ᖃᐅᔨᓴᖅᑕᐅᓗᓂ ᐃᒻᒥᒃᑯᑦ ᐊᓂᐊᔪᓄᑦ ᐃᑭᐊᖓᓃᑦᑐᑦ ᐅᖅᓱᐊᓗᔅᓴᖏᑦ ᐳᓪᓚᐅᔭᐃᓪᓗ ᐃᖅᑲᖓᓃᑦᑐᑦ ᐅᓪᓗᒥ. ᐅᖅᓱᐊᓗᔅᓴᖅ ᐳᓪᓚᕆᔭᖏᓪᓗ ᐊᓂᐊᔪᓐᓇᖅᑐᑦ ᑕᕆᐅᑉ ᐃᖅᑲᖓᓐᓂᒃ ᓄᓇᐅᑉ ᐊᐅᓚᓂᖓᓄᑦ ᓴᖅᑭᑕᐅᓪᓗᑎᒃ ᑕᒪᓐᓇ ᕿᑭᖅᑖᓘᑉ ᓵᖓᒍᑦ ᑕᐃᒪᐃᑦᑕᕇᒻᒪᑦ ᐱᓚᒃᑐᐊᖅ ᓵᖓᒍᑦ. ᐅᖅᓱᐊᓗᔅᓴᖅ ᐳᓪᓚᕆᔭᖏᓪᓗ ᐊᓂᐊᓯᒪᕗᑦ ᐃᓯᐊᕿᓪᓗᑎᒃ ᐱᓚᒃᑐᐊᖅ ᓵᖓᓐᓂᒃ ᖃᐅᔨᔭᐅᓂᑰᓪᓗᑎᒃ ᖃᐅᔨᓴᖅᑎᓄᑦ 1976-ᒥ ᖃᐅᔨᓴᐃᓂᕗᑦ ᐃᑲᔪᓐᓂᖏᑦ ᑕᑯᔅᓴᕈᑐᐃᓐᓇᕆᐊᓖᑦ ᖃᓄᑎᒋ ᐅᖅᓱᐊᓗᔅᓴᒥᒃ ᐳᓪᓚᕆᓲᖏᓂᓪᓗ ᐊᓂᐊᔪᖃᒻᒪᖔᑦ ᑖᓐᓇᓗ ᐊᓯᔾᔨᖅᑕᒻᒪᖔᑦ ᑕᐃᒪᓐᓇᑦᑕᐃᓐᓇᓪᓘᓐᓃᑦ ᐊᓂᐊᒻᒪᖔᑦ. 
4. ᑐᑭᓯᓇᓱᐊᓪᓗᑕ ᖃᓄᖅ ᐃᖅᑲᖓᑦ ᐊᓯᔾᔨᖅᐸᓪᓕᐊᓂᖃᒻᒪᖔᑦ ᑕᕆᐅᑉ ᐃᖏᕐᕋᓂᖏᓐᓄᑦ ᐱᖃᓗᔭᓄᓪᓗ ᕿᑦᑐᑦᑕᐅᓂᖓ ᐃᖅᑲᖓ ᑕᑯᔅᓴᐅᒻᒪᖔᑦ. ᖃᐅᔨᓴᐃᓂᕗᑦ ᕿᒥᕐᕈᐃᓂᐊᕆᕗᖅ ᐃᖅᑲᖓᑕ ᓯᐅᖅᑲᖏᑦ ᐊᓯᔾᔨᒻᒪᖔᑕ ᐃᖏᕐᕋᓂᕆᔭᖏᓐᓄᑦ ᐃᒪᐅᑉ, ᐱᓗᐊᖅᑐᒥᒃ ᐱᖃᓗᔭᓄᑦ ᕿᑦᑐᐊᕿᔭᐅᓂᖓ ᖃᓄᑎᒋᓗ ᐃᒃᑲᕐᕆᓲᖑᒻᒪᖔᖏᑕ.
ᐊᓯᖏᑦ ᑕᑯᔅᓴᕈᕈᒪᔭᕗᑦ ᖃᐅᔨᓴᐃᓂᑦᑎᒍᑦ ᒪᑯᐊᖑᒐᔭᕆᕗᑦ:

- ᕿᓂᓪᓗᑎᒍ ᐱᑕᖃᓐᓂᖏᑦ ᐊᔾᔨᖃᓐᖏᑦᑐᑦ ᑕᕆᐅᑉ ᐃᖅᑲᖓᓂ ᓇᔪᖅᑕᐅᔪᑦ ᐃᖃᓗᓐᓄᑦ ᐊᑑᑎᖃᖅᑐᑦ. ᑖᒃᑯᐊ ᑲᓇᑕᒥ ᐃᒪᒻᒥᐅᑕᓕᕆᔨᒃᑯᑦ ᐃᓚᐅᖃᑕᐅᒐᔭᕆᕗᑦ ᖃᐅᔨᓴᐃᓂᑦᑎᓐᓂᒃ ᐊᔾᔨᓕᐅᕆᖃᑦᑕᓪᓗᑎᒃ ᐊᖅᑲᐅᒪᓲᕈᑎᒧᑦ ᐃᖅᑲᖓᓂᒃ ᕿᓂᖅᑕᐅᓗᑎᒃ ᐃᖅᑲᒻᒥᐅᑕᐃᑦ ᐱᕈᖅᑐᑦ ᓂᐱᓐᖓᔪᑦ ᐆᒪᔪᕋᓛᓪᓗ ᐃᖅᑲᖓᓃᓲᑦ ᐊᓯᖏᓪᓗ ᑕᑯᔭᐅᒐᔪᓐᖏᑦᑐᑦ ᐆᒪᔪᐃᑦ.
ᑕᐃᒪᓐᓇ ᖃᐅᔨᓴᐃᓕᕌᖓᑦᑕ, ᐱᓕᕆᐊᖃᓲᖑᔪᒍᑦ ᐃᖅᑲᖓᑕ ᐃᓕᖅᑯᓯᖃᐅᑎᖏᓐᓂᒃ ᖃᐅᔨᓴᐃᓪᓗᑕ ᐅᑭᑦᑎᕕᐅᑦᑕᖅᖢᑎᒃ, ᐃᖅᑲᖓ ᐊᔾᔨᓕᐅᖅᑕᐅᑲᑕᒃᖢᓂ ᑕᕐᕆᔭᒐᖦᓴᒥᓪᓗ ᐊᑐᖅᖢᑕ, ᐱᖃᓯᐅᑎᓪᓗᒍ ᐃᖅᑲᖓ ᓄᓇᓐᖑᐊᓕᐊᕆᔭᐅᓪᓗᓂ ᖃᕆᓴᐅᔭᒃᑯᑦ. ᑐᓴᖅᑎᑕᐅᓯᒪᓪᓗᑕ ᓄᓇᓕᓐᓂ ᑐᓴᕋᓱᐊᖅᑎᓪᓗᑕ ᒥᑦᑎᒪᑕᓕᒻᒥ, ᑲᖏᖅᑐᒑᐱᒻᒥ ᐊᒻᒪᓗ ᕿᑭᖅᑕᔾᔪᐊᒥᑦ ᓇᓗᓇᐃᖅᓯᔪᐃᓐᓇᐅᓪᓗᑎᒃ ᐳᓪᓚᒧᑦ ᓂᐱᖃᐅᑎᒧᑦ ᖃᐅᔨᓴᐃᖁᔨᓇᑎᒃ ᓄᓇᓕᓐᓂᒥᐅᖑᔪᑦ. ᑕᒪᒃᑯᐊ ᑐᓴᖅᑕᐅᒐᒥᒃ ᐊᓯᔾᔨᖅᑕᐅᓯᒪᓕᖅᑐᑦ ᖃᐅᔨᓴᐃᓂᕆᔾᔪᑎᕗᑦ ᑕᒪᓐᓇ ᐳᓪᓚᒧᑦ ᓂᐱᖃᖅᑐᒧᑦ ᕿᒥᕐᕈᐃᓂᐅᔪᖅ ᐊᑐᔾᔮᔪᓐᓃᖅᖢᑎᒍᑦ. ᖃᐅᔨᓴᕈᑎᕗᑦ ᐊᑐᓐᓂᐊᖅᑕᕗᑦ ᖃᐅᔨᓴᐃᑎᓪᓗᑕ ᐊᑐᖔᓐᓂᐊᖅᑐᑦ ᐃᖅᑲᖓᓂᒃ ᑕᑯᔅᓴᕈᐃᔾᔪᑏᑦ, ᑲᓕᑕᐅᔪᒧᑦ ᑕᑯᓇᕐᕈᑏᑦ ᐊᔾᔨᒌᓐᖏᑦᑐᓂ ᐊᑐᖅᖢᑎᒃ, ᐃᖅᑲᖓᑕ ᐃᓕᖅᑯᓯᖓᓂᒃ ᖃᐅᔨᓴᐅᑏᑦ ᐅᑭᑦᑎᓂᐅᔪᑦ, ᐊᒻᒪᑦᑕᐅᖅ ᐃᖅᑲᖓᓂᒃ ᐊᔾᔨᓕᐅᕆᑲᑕᐅᑏᑦ ᑐᓴᕋᓱᐊᖅᑎᓪᓗᑕ ᖃᓄᐃᒋᔭᐅᓚᐅᓐᖏᑦᑐᑦ ᓄᓇᓕᓐᓂ ᐃᓄᒋᔭᐅᔪᓄᑦ. ᓄᓇᓐᖑᐊᑎᒍᑦ ᓇᓗᓇᐃᖅᓯᒪᔪᑦ ᖃᐅᔨᓴᕝᕕᔅᓴᕗᑦ ᐅᐃᒍᔭᐅᓯᒪᓪᓗᓂ ᐅᕗᖓ ᐅᓂᒃᑳᓕᐊᖑᓯᒪᔪᒧᑦ.
ᖃᐅᔨᓴᐃᓂᕗᑦ ᑲᔪᓯᓂᐊᖅᑐᖅ ᐱᓕᕆᕝᕕᒋᓗᑎᒍ ᑲᓇᑕᐅᑉ ᓯᒡᔭᒥᐅᑕᓕᕆᔨᒃᑯᑦ ᐅᒥᐊᔾᔪᐊᖓᓐᓄᑦ (CCG) ᕼᐊᑦᓴᓐ ᐊᑐᐃᓐᓇᐅᑎᑕᐅᓪᓗᓂ ᐊᒡᒐᓯ 14-ᒥ ᓯᑎᐱᕆ 17-ᒧᑦ. ᑖᓐᓇ ᕼᐊᑦᓴᓐ ᐊᐅᓪᓛᓐᓂᐊᖅᑐᖅ ᕼᐋᓕᕚᒃᓯᒥᑦ, ᓄᕙ ᓯᑲᐅᓯᐊᒥᑦ ᐃᖃᓗᓐᓄᑦ ᑎᑭᐅᑎᓗᓂ ᐊᒡᒐᓯ 21-ᒥ ᑭᖑᕝᕕᖅᑎᖏᑦ ᐅᓯᓕᖅᑕᐅᓗᑎᒃ ᐅᒥᐊᔾᔪᐊᒻᒥᐅᑕᐃᑦ ᐃᓚᖏᑦ ᐃᖃᓗᓐᓂ ᓯᓂᑦᑕᑲᐃᓐᓇᕆᐊᖃᕋᔭᖅᖢᑎᒃ. ᖃᐅᔨᓴᐃᓂᑦᑎᓐᓂ, ᑖᓐᓇ ᐅᒥᐊᔾᔪᐊᖅ ᕼᐊᑦᓴᓐ ᐃᒪᕕᒻᒥ ᖃᐅᔨᓴᐃᓗᓂ ᑕᑯᔅᓴᐅᖃᑦᑕᔾᔮᓐᖏᑦᑐᔅᓴᐅᔪᖅ ᓄᓇᒦᑦᑐᓄᑦ ᓯᒡᔭᖅᐸᓯᓐᓃᑦᑐᓄᓪᓗ. ᖃᐅᔨᓴᐃᔨᕗᑦ ᐃᓚᐅᓂᐊᖅᑐᑦ ᐃᓚᖃᐅᖅᑐᑦ ᖃᐅᔨᓴᖅᑎᓂᒃ ᓄᓇᓐᖑᐊᓕᕆᔨᑦ ᖃᐅᔨᓴᖅᑎᒃᑯᖏᓐᓂ, ᐃᒪᒻᒥᐅᑕᓕᕆᔨᒃᑯᓐᓂᒃ ᓯᓚᑦᑐᖅᓴᕝᕕᔾᔪᐊᓂᓪᓗ. ᐱᕕᖃᓐᓂᐊᖅᖢᑎᒃ ᓄᓇᓖᑦ ᐃᓚᐅᔪᒪᓂᖃᕈᑎᒃ ᖃᐅᔨᓴᐃᓂᑦᑎᓐᓄᑦ ᐅᒥᐊᔾᔪᐊᒻᒥ ᕼᐊᑦᓴᓐ. ᐃᓚᐅᔪᑦ ᓄᓇᓕᓐᓂ ᐃᓚᐅᓂᐊᖅᑐᑦ ᖃᐅᔨᓴᐃᔪᓂᒃ ᑕᐅᑐᖃᑦᑕᓪᓗᑎᒃ ᖃᓄᐃᓕᐅᓐᓂᖏᓐᓂᒃ ᐅᓂᒃᑳᖃᑦᑕᕈᓐᓇᓪᓗᑎᒃ ᓄᓇᓕᐊᓄᑦ ᐅᑎᕌᖓᒥᒃ. ᐃᓚᐅᓂᐊᖅᑐᑦ ᓄᓇᓕᓐᓃᓐᖔᖅᑐᑦ ᐃᖃᓗᓐᓂ ᐃᑭᖃᑕᐅᔭᕆᐊᖃᕋᔭᖅᖢᑎᒃ.
ᐱᕕᖃᑐᐃᓐᓇᕆᐊᖃᕆᕗᒍᑦ ᖃᐅᔨᓴᐃᓂᕗᑦ ᐅᐃᒍᔭᐅᓂᖃᓪᓗᓂ ᐊᓯᖏᓐᓂᒃ ᕿᒥᕐᕈᐃᔪᓂᒃ ᐅᒥᐊᔾᔪᐊᓂᒃ ᓲᓪᓗᓕ CCG ᐅᒥᐊᔾᔪᐊᖓᓂ ᐊᒪᓐᓴᓐ (ᐅᑭᐅᖅᑕᖅᑑᑉ ᑲᑎᓐᖓᔪᖏᓐᓂᒃ ᐃᓚᐅᔪᑦ) ᐊᒻᒪᑦᑕᐅ ᑖᓐᓇ RV ᓄᓕᐊᔪᒃ (ᓄᓇᕘᑉ ᒐᕙᒪᖏᑕ ᐱᓕᕆᕝᕕᖓ ᐊᕙᑎᒧᑦ, ᐃᖃᓗᓕᕆᓂᒻᒧᑦ ᓇᑦᑎᓕᕆᔨᓪᓗ ᐊᒡᒍᖅᓯᒪᔭᖓᓐᓄᑦ).

ᖃᐅᔨᓴᐃᓂᑦᑎᒍᑦ ᑕᑯᔅᓴᕈᖅᑐᑦ ᐅᓂᒃᑳᕆᔭᐅᓛᖅᖢᑎᒃ ᓄᓇᓕᓐᓄᑦ ᐅᐸᒍᑎᒍᑦᑕ ᑭᖑᓂᐊᒍᑦ. ᓴᖅᑭᑎᖅᑐᑦ ᐅᓂᒃᑳᕆᔭᐅᖃᑦᑕᓐᓂᐊᒻᒥᔪᑦ ᐃᓕᓐᓂᐊᓐᓂᒻᒧᑦ ᑲᑎᒪᓂᐅᔪᓂᒃ ᓄᓇᕘᒥ ᐅᑭᐅᖅᑕᖅᑐᒥ ᖃᐅᔨᓴᖅᑏᓪᓗ ᑲᑎᒪᕕᔾᔪᐊᕈᑎᖏᒍᑦ. ᓄᓇᓕᓐᓄᑦ ᓇᕈᓇᓐᓂᐊᖅᖢᑕ ᐃᒻᒪᖄ ᐅᑭᐊᒃᓵᖓᒍᑦ 2013 ᐅᕝᕙᓘᓐᓃᑦ ᐅᑭᐅᖓᒍᑦ 2014 ᐅᓂᒃᑳᕆᔭᐅᓗᑎᒃ ᖃᐅᔨᓴᕈᑎᑦᑎᒍᑦ ᑕᑯᔅᓴᕈᖅᑐᑦ ᓇᓕᖅᑲᖏᓂᓪᓗ ᑐᓐᓂᕆᔭᐅᓗᑎᒃ ᓄᓇᓖᑦ ᑕᑯᔅᓴᕈᖅᓯᒪᔪᓂᒃ. ᑖᓐᓇ ᖃᐅᔨᓴᐃᓂᕗᑦ ᐱᔭᕇᖅᓯᒪᓕᕈᓂ ᐅᖃᓕᒫᒐᑎᒍᑦ ᓴᖅᑭᑕᐅᓂᐊᖅᑐᖅ ᐊᔾᔨᒌᖏᑦᑐᒃᑯᑦ ᖃᐅᔨᓴᖅᑏᑦ ᑎᑎᕋᕝᕕᒋᓲᖏᒍᑦ, ᐅᓂᒃᑳᑎᒍᑦ ᐊᒻᒪᑦᑕᐅᖅ ᐅᖃᐅᓯᖅᑐᓗᐊᓐᖏᑦᑐᒃᑯ ᐅᓂᒃᑳᑎᒍᑦ ᑕᖅᑭᐅᔪᓂᒃ ᐊᕐᕌᒍᓂᓪᓗ ᐊᓂᒍᖅᐸᓪᓕᐊᔪᑦ ᐱᔭᕇᓚᐅᖅᑎᓪᓗᒍ ᖃᐅᔨᓴᐃᓂᕆᓂᐊᖅᑕᕗᑦ.
